กรุงศรีออโต้บุกป้ายแดงตั้งเป้าให้กู้1.5แสนล้าน
กรุงศรี ออโต้ จับตลาดป้ายแดงปล่อยกู้ใหม่ 1.5 แสนล้านบาท ยันหนี้รถคันแรกยังปกติไม่อันตราย
13 มี.ค. 2556

กรุงศรี ออโต้ จับตลาดป้ายแดงปล่อยกู้ใหม่ 1.5 แสนล้านบาท ยันหนี้รถคันแรกยังปกติไม่อันตราย 
นายไพโรจน์ ชื่นครุฑ กรรมการผู้จัดการใหญ่ บริษัท อยุธยา แคปปิตอล ออโต้ ลีส (กรุงศรี ออโต้) เปิดเผยว่า ในปีนี้บริษัทตั้งเป้าปล่อยสินเชื่อใหม่ให้ได้ 1.53 แสนล้านบาท โดยมีสินเชื่อรวมอยู่ที่ 2.39 แสนล้านบาท เติบโต 20% และเพิ่มฐานลูกค้าขึ้นเป็น 1 ล้านราย 
นายไพโรจน์ กล่าวว่า ลูกค้าหลักจะเป็นรถใหม่ 51% รถเก่าและรีไฟแนนซ์ 45% รถจักรยานยนต์ 4% ลูกค้าในต่างจังหวัด 60% กรุงเทพฯ 40% ซึ่งตลาดในต่างจังหวัดยังขยายตัวได้อีกมาก
“หากดูจากยอดสินเชื่อรถใหม่ที่มีอยู่ตอนนี้ เรายังไม่เห็นสัญญาณที่ไม่ดี โดยเฉพาะรถคันแรกที่เราปล่อยกู้ไปแล้ว 5.1 หมื่นล้านบาท ก็ยังไม่มีลูกค้ารายใดหยุดส่งค่างวดอย่างที่หลายฝ่ายกังวล และเราก็ดูแลยอดสินเชื่ออยู่ทุกเดือน แต่โดยเฉลี่ยแล้วเรามีเอ็นพีแอลต่ำกว่า 2% ซึ่งถือว่าน้อยมาก” นายไพโรจน์ กล่าว ปัจจุบันดอกเบี้ยรถป้ายแดงเริ่มต้นที่ 2.45% รถเก่า 3.75% 
อย่างไรก็ตาม ในช่วงงานมอเตอร์โชว์บริษัทจะออกแคมเปญพิเศษให้ลูกค้าเลือกผ่อนค่างวดได้ต่ำกว่าปกติ 40% ในช่วงแรก แล้วค่อยไปโปะค่างวดก้อนสุดท้ายที่เหลือในช่วงปิดบัญชี ซึ่งทำให้ลูกค้าบริหารสภาพคล่องของตัวเองได้ดีขึ้น